2. ลักษณะการประกอบธุรกิจ

บริษัทฯ ประกอบธุรกิจผลิตและจำหน่ายเครื่องสุขภัณฑ์ดินเผาเคลือบวิเทรียสไชน่า (Vitreous
China) พร้อมอุปกรณ์ประกอบห้องน้ำ (Accessories) ได้แก่ โถสุขภัณฑ์พร้อมถังพักน้ำ
อ่างล้างหน้า โถปัสสาวะชาย โถเอนกประสงค์ ที่วางสบู่ ที่ใส่กระดาษชำระ เป็นต้น
ภายใต้เครื่องหมายการค้า “ STAR” ให้แก่ตัวแทนจำหน่ายทั้งในประเทศและต่างประเทศ
รวมทั้งรับจ้างผลิตเครื่องสุขภัณฑ์ให้กับลูกค้าต่างประเทศ (Original Equipment
Manufacturer : OEM) ซึ่งเป็นการผลิตภายใต้เครื่องหมายการค้าของลูกค้า
โดยสัดส่วนการผลิตและจำหน่ายเครื่องสุขภัณฑ์ส่งออกสินค้าภายใต้เครื่องหมายการค้า “STAR”
ต่อการรับจ้างผลิตให้กับลูกค้าต่างประเทศตามแบบที่ลูกค้าต้องการ (OEM) อยู่ที่ประมาณ 85:15
นอกจากนี้ บริษัท ฯ ยังมีการซื้อสินค้าที่เป็นส่วนประกอบของเครื่องสุขภัณฑ์มาเพื่อจำหน่ายให้แก่ลูกค้า
ได้แก่ อ่างอาบน้ำ ฝารองนั่งพร้อมฝาปิด
เป็นต้นและนอกเหนือจากการผลิตและจำหน่ายเครื่องสุขภัณฑ์แล้ว ในปี 2547 บริษัทฯ
ยังได้เริ่มรับจ้างผลิตสันโค้งครอบหลังคาเซรามิกให้กับผู้ผลิตกระเบื้องหลังคาเซรามิกรายหนึ่ง
ซึ่งสัญญาการรับจ้างผลิตดังกล่าวสิ้นสุดเมื่อวันที่ 31 ธันวาคม 2548

ในปี 2549 บริษัทฯ มีรายได้จากการส่งออกคิดเป็นสัดส่วนร้อยละ 70 ของรายได้จากการขายรวม
บริษัทฯ มีตัวแทนจำหน่าย (Dealer) ในประเทศรวมทั้งสิ้น 403
รายซึ่งส่วนใหญ่เป็นร้านจำหน่ายวัสดุตกแต่งและอุปกรณ์ก่อสร้าง สำหรับการส่งออก บริษัทฯ
จำหน่ายเครื่องสุขภัณฑ์ของบริษัทฯ ผ่านผู้จัดจำหน่าย (Distributor) 28 ราย
โดยส่วนใหญ่บริษัทฯ กำหนดให้มีผู้จัดจำหน่ายเพียงรายเดียวในแต่ละประเทศ

โครงสร้างรายได้

  ---------------------------- -------- -------- -------- -------- -------- --------
  ประเภทของรายได้               ปี2547             ปี 2548            ปี 2549   

                               ล้านบาท   %        ล้านบาท   %        ล้านบาท   %

  1. รายได้จากการขาย            271.46     95.14    256.40   99.45    211.11  98.82

  2. รายได้อื่น                   13.87    4.86     1.41     0.55     2.51     1.18

  รวมรายได้ทั้งหมด                285.33   100.00   257.82   100.00   213.62   100.00
  ---------------------------- -------- -------- -------- -------- -------- --------

หมายเหตุ: รายได้อื่น ประกอบด้วย
กำไรจากการโอนกลับรายการค่าเผื่อการลดมูลค่าของสินค้าคงเหลือ กำไรจากอัตราแลกเปลี่ยน
กำไรจากการขายสินทรัพย์ถาวร รายรับค่าแม่พิมพ์จากลูกค้าต่างประเทศ ค่าดอกเบี้ยรับ
และรายรับบัตรภาษี

  เป้าหมายการดำเนินธุรกิจ

บริษัทฯ มีเป้าหมายในการรักษาการเป็นผู้ผลิตเครื่องสุขภัณฑ์ที่มีมาตรฐานระดับสากล ดังนั้น บริษัทฯ
จึงให้ความ สำคัญในการพัฒนาคุณภาพเครื่องสุขภัณฑ์ของบริษัทฯ
การเพิ่มรูปแบบของเครื่องสุขภัณฑ์ให้มีความหลากหลายและทันสมัยเพื่อให้สามารถตอบสนองความต้องการของลูกค้าได้อย่างครอบคลุมและตรงกับความต้องการของลูกค้าให้มากที่สุด
ความรวดเร็วและแน่นอนในการจัดส่งสินค้าให้แก่ลูกค้า
รวมทั้งการพัฒนาผลิตภัณฑ์ภายใต้เครื่องหมายการค้า “STAR”
ให้เป็นที่รู้จักและยอมรับของตลาดทั้งภายในประเทศและต่างประเทศ เพื่อขยายฐานลูกค้าของบริษัทฯ
ให้กว้างขวางยิ่งขึ้น โดยอาศัยการมีความสัมพันธ์ที่ดีกับตัวแทนจำหน่าย การโฆษณาประชาสัมพันธ์
และกลยุทธ์การส่งเสริมการขายที่มีประสิทธิภาพ

รายได้หลักของบริษัทฯ จะยังคงมาจากการส่งออกเครื่องสุขภัณฑ์ไปจำหน่ายยังต่างประเทศ
โดยบริษัทฯ จะรักษาสัดส่วนการขายสินค้าในประเทศไว้ที่ประมาณร้อยละ 30 ของยอดขายรวม
บริษัทฯ
มีกลยุทธ์ในการขยายตลาดในประเทศโดยการโฆษณาประชาสัมพันธ์และออกงานแสดงสินค้าต่างๆ
เช่น งานบ้านและสวนแฟร์ และงานสถาปนิกสยาม เป็นต้น เพื่อให้สินค้าเป็นที่รู้จักมากขึ้น
รวมทั้งบริษัทฯ จะเน้นการขายสินค้าไปยังโครงการบ้านที่อยู่อาศัยให้เพิ่มมากขึ้น
โดยจำหน่ายผ่านตัวแทนจำหน่าย (Dealer) นอกจากนี้ บริษัทฯ
ยังมีการผลิตสุขภัณฑ์รุ่นใหม่ๆและจัดให้มีส่วนประกอบของเครื่องสุขภัณฑ์ที่เป็นสินค้าซื้อมาเพื่อขายที่มีความหลากหลาย
เพื่อตอบสนองความต้องการของลูกค้าเพิ่มขึ้นอย่างต่อเนื่อง